**Jean-Luc Sassus** (født 4. oktober 1962 i Tarbes i Hautes-Pyrénées) var en fransk fotballspiller.

Sassus startet spille toppfotball som angrepsspiller hos Toulouse FC, dit han ankom 1979 fra US Toulouse. Da studier var hans førsteprioritet, forble han lenge på amatørkontrakt med klubben. Han var involvert med aldersbestemte landslag for Frankrike. Først i 1983/84-sesongen etablerte han seg fast i startoppstillingen, og signerte samme sesong sin første profesjonelle kontrakt med klubben. Den nyansatte treneren Daniel Jeandupeux følte at Sassus som angriper var for lite målfarlig og kunne dra større nytte av hans ekstreme hurtighet som back. Under Jeandupeux etablerte Sassus seg som venstre-back. Jacques Santini viste ham ikke samme tillit da han tok over som trener i 1985/86-sesongen. Etter en sesong som reserve valgte Sassus en overgang til Cannes i Ligue 2. Med opprykk i 1986/87-sesongen var Sassus straks tilbake i Ligue 1. Hos Cannes vokste etter hvert Sassus til å bli en av ligaens beste venstre-backer.

I 1992 ble han kjøpt til Paris Saint-Germain. Med Patrick Colleter etablert på venstre-back valgte trener Artur Jorge å bruke høyrebeinte Sassus på høyre-back. Det fungerte så godt at han etter kort tid i klubben ble innkalt til det franske landslaget. Sassus spilte 14. oktober 1992 fra start på høyre-back for Frankrike i en VM-kvalifiserings-seier over Østerrike i det som ble hans eneste A-landskamp. Med Paris St-Germain vant han Coupe de France i 1993 og ble ligamester i 1994.

Etter to gode sesonger i hovedstadsklubben ble han lokket til Lyon av trener Jean Tigana. Sassus tilbragte en god periode hos Lyon inntil 20. desember 1996, da en konflikt i garderoben med Pascal Olmeta resulterer i et sykehus-opphold med brukket nese. Den uheldige situasjonen førte til at Lyon i januar 1997 solgte Olmeta til Espanyol og lånte Sassus til Saint-Étienne i Ligue 2 for resten av sesongen. Hos Saint-Étienne ble 34 år gamle Sassus del av et veldig ungt lag som så vidt greide holde seg i Ligue 2 med syttende plass på tabellen ved sesongslutt. Da 1996/97-sesongen var over valgte Sassus å gi seg med profesjonell fotball.

Han fortsatte spille noen år i lavere divisjoner, samtidig som han jobbet som spilleragent.

I mai 2015 avgikk Jean-Luc Sassus ved døden etter å ha blitt rammet av hjerteinfarkt.

### Landskamper

| Nr. | Dato | Hjemmelag | Resultat | Bortelag | Arena | Mål | Bytte | Merknader |
| --- | --- | --- | --- | --- | --- | --- | --- | --- |
| 1 | 1992-10-1414. oktober 1992 | Frankrike  | 2–0 |  Østerrike | Parc des Princes, Paris  |  |  | VM-kvalifisering |

Referanser
----------

1. 1 2 3   fichier des personnes décédées, deces.matchid.io, besøkt 28. april 2023[Hentet fra Wikidata]
2. ↑   transfermarkt.com, Transfermarkt spiller-ID 173715, besøkt 9. oktober 2017[Hentet fra Wikidata]
3. ↑   National-Football-Teams.com spiller ID 14844, www.national-football-teams.com, besøkt 13. juni 2020[Hentet fra Wikidata]
4. ↑   fichier des personnes décédées, deces.matchid.io, besøkt 24. januar 2022[Hentet fra Wikidata]

Eksterne lenker
---------------

* (en) Jean-Luc Sassus – FIFA Rediger på Wikidata

* (fr) Jean-Luc Sassus – LÉquipe Rediger på Wikidata

* (en) Jean-Luc Sassus – Transfermarkt Rediger på Wikidata

* (en) Jean-Luc Sassus – national-football-teams.com Rediger på Wikidata

* (en) Jean-Luc Sassus – WorldFootball.net Rediger på Wikidata

* (en) Jean-Luc Sassus – FootballDatabase.eu Rediger på Wikidata

* (en) Jean-Luc Sassus – EU-Football.info Rediger på Wikidata
* Profil hos Fédération Française de Football

|  |  |
| --- | --- |
| Oppslagsverk/autoritetsdata | Prabook
 |